**Informatīvais ziņojums**

**„Par 2014.gada 20.-21.maijā Briselē, Beļģijā,**

**Eiropas Savienības Izglītības, jaunatnes, kultūras un sporta ministru padomē**

**izskatāmajiem Izglītības un zinātnes ministrijas kompetencē esošajiem jautājumiem”**

2014.gada 20.-21.maijā Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Izglītībā**

**1. Padomes secinājumi par skolotāju efektīvu izglītību** *– pieņemšana*

Padomes secinājumu projekts uzsver skolotāju izglītības nozīmi, īpaši uzsverot viņu sākotnējo izglītību. Pasaulē, kas strauji mainās, pieaug arī skolotāju loma. Skolotāji saskaras ar jaunu prasmju nepieciešamību, tehnoloģisko progresu un valodas, sociālo un kultūras daudzveidību, kas rada nepieciešamību pēc individualizētākas, uz skolnieku vērstas izglītības pieejas nodrošināšanu.

Skolotāju izglītības programmām jābūt elastīgām un jāpielāgojas izmaiņām mācību procesā. Tām jāveicina skolotāju pašattīstība un sadarbība ar attiecīgajiem partneriem – kolēģiem, vecākiem un darba devējiem.

Sekmējot piemērotu kandidātu piesaisti skolotāja profesijai, it īpaši ņemot vērā, ka vairākās dalībvalstīs ir skolotāju trūkums, nepieciešams nodrošināt skolotāju sākotnējo izglītību, karjeras atbalsta pasākumus un augstas kvalitātes profesionālo pilnveidi.

Dalībvalstis ir aicinātas nodrošināt, ka skolotāju sākotnējās izglītības programmas sniedz topošiem skolotājiem visas nepieciešamās prasmes; izpētīt sadarbības un partnerības potenciālu ar plašu ieinteresēto personu loku, izstrādājot skolotāju mācību programmas; veicināt efektīvu digitālo mācīšanu, nodrošinot, ka skolotāji paši apgūst digitālās iemaņas; veiksmīgi izmantot Eiropas Savienības (turpmāk – ES) instrumentus, piemēram, Erasmus + programmu vai, kur iespējams, Eiropas Sociālo fondu, kā arī izmantot stratēģiskā ietvara „Izglītība un apmācība 2020” struktūras saskaņā ar atvērto koordinācijas metodi, lai stiprinātu uz pierādījumiem balstītas politikas veidošanu un izstrādātu un izplatītu labās prakses piemērus par efektīvām skolotāju izglītības programmām.

**Latvijas pozīcija:**

**Latvija atbalsta** Padomes secinājumu projekta par skolotāju efektīvu izglītību apstiprināšanu Padomē, ņemot vērā skolotāju noteicošo lomu, nodrošinot kvalitatīvu zināšanu un prasmju apguvi.

**Latvija piekrīt**, ka ir nepieciešams paaugstināt skolotāju izglītības kvalitāti un veicināt šīs profesijas pievilcību, lai nodrošinātu skolotāju sagatavotību mūsdienu pasaules izaicinājumiem.

**2. Padomes secinājumi par daudzvalodību un valodu prasmju attīstību** *– pieņemšana*

Padomes secinājumu projekts ir balstīts uz vairākiem dokumentiem, tajā skaitā uz stratēģisko ietvaru “Izglītība un apmācība 2020”, kas atzīmē valodu prasmju stiprināšanas nozīmi.

Daudzvalodība ir akcentēta kā Eiropas kultūras dialoga pamatelements un kā viena no pamatprasmēm, kas būtu jāapgūst katram pilsonim un kas ir svarīga mobilitātei, nodarbinātībai un personīgai attīstībai, it īpaši attiecībā uz jauniem cilvēkiem, kas atbilst arī stratēģijā „Eiropa 2020” definētajiem mērķiem par izaugsmi un darba vietām.

Padomes secinājumi nosaka, ka valodu prasmju novērtējums ES līmenī varētu palīdzēt veicināt daudzvalodību un valodu efektīvu mācīšanos skolā.

Novērtējums, kas ietvertu lasīšanas, klausīšanas, rakstīšanas un runāšanas prasmju pārbaudi, varētu mērīt 15-gadīgo vai, ja to nosaka nacionālie apstākļi, 14 vai 16-gadīgo jauniešu īpatsvaru, kuri sasniegs patstāvīgā lietotāja (B1) līmeni otrajā valodā, kuru viņi mācās. Novērtējums varētu tikt organizēts ES līmenī; ņemt vērā, kur iespējams un atbilstoši nacionāliem apstākļiem, nacionālos datus; tikt organizēts ar dalībvalstu ekspertu grupas atbalstu sadarbībā ar Pastāvīgo darba grupu par indikatoriem un mērķiem (*Standing Group on Indicators and Benchmarks*), lai nodrošinātu maksimālu datu salīdzināmību; tikt finansēts no *Erasmus+* programmas atbilstoši ES regulējumam Nr.1288/2013 ikgadējās budžeta procedūras ietvaros; prasīt minimālu esošo skolu resursu ieguldījumu un atskaišu sniegšanu no dalībvalstu puses.

**Latvijas pozīcija:**

**Latvija atbalsta** Padomes secinājumu projekta par daudzvalodību un valodu prasmju attīstību apstiprināšanu Padomē, augsti vērtējot Padomes secinājumu kompromisa redakciju un uzsverot, ka projekts ietver ne tikai šobrīd aktuālus jautājumus, bet arī skatu uz nākotni, paredzot izvērtēt iespēju novērtēt valodu prasmes dalībvalstīs, kas, savukārt, ļaus izstrādāt visaptverošu pētījuma metodoloģiju un apzināt sadarbības partnerus, un rezultātā atrast visefektīvāko pieeju valodu prasmju monitoringa veikšanai.

 2014.gada 20.-21.maija ES Izglītības, jaunatnes, kultūras un sporta ministru padomes ietvaros 20.maijā ir plānotas izglītības ministru pusdienas. Ierosinātā pusdienu tēma ir „Izglītības un apmācības loma turpmāko gadu laikā, ņemot vērā Eiropa 2020 stratēģijas pārskatu” (*The role of education and training in the next years in view of upcoming review of Europe 2020 strategy*).

**3.** **Padomes secinājumi par kvalitātes nodrošināšanu, atbalstot izglītību un apmācību -** *pieņemšana*

Padomes secinājumu projekts uzsver izglītības un apmācības kvalitātes nodrošināšanas, caurspīdīguma un sadarbības dažādos izglītības sektoros nozīmi, kā arī ES līmeņa instrumentu un digitālo mācību resursu attīstību, veicinot mācību un darbaspēka mobilitāti pāri robežām un izglītības sistēmām.

Dalībvalstis ir aicinātas attīstīt izglītības un apmācības kvalitāti, sadarbojoties ar kvalitātes nodrošināšanas aģentūrām un citām institūcijām; stiprināt kvalitātes nodrošināšanas kārtību; nodrošināt lielāku caurspīdīgumu attiecībā uz kvalitātes vērtēšanas rezultātiem; Boloņas procesa ietvaros atbalstīt standartu un vadlīniju pārskatīšanu kvalitātes nodrošināšanai Eiropas augstākās izglītības telpā; sekmēt pārrobežu sadarbību starp kvalitātes nodrošināšanas institūcijām; turpināt ieviest EQAVET (*European quality assurance in vocational education and training*) ietvarstruktūru; strādāt pie labākas koordinācijas un EQAVET un Eiropas instrumentu augstākās izglītības kvalitātes uzlabošanas, izmantojot uz mācību rezultātiem orientētu pieeju, kā arī pie tādiem instrumentiem, kā Eiropas kvalifikāciju ietvarstruktūra, *Europass* un Eiropas kredītpunktu sistēma; turpināt veicināt sadarbību kvalitātes nodrošināšanā starptautiskajā līmenī visos sektoros, nodrošinot starptautiskajām organizācijām un politisko dialogu ar galvenajiem starptautiskajiem partneriem.

**Latvijas pozīcija:**

**Latvija atbalsta** Padomes secinājumu projekta par kvalitātes nodrošināšanu, atbalstot izglītību un apmācību, apstiprināšanu Padomē, ņemot vērā kvalitātes nodrošināšanas lomu un nozīmi izglītības un apmācības procesā, sekmējot ES līmeņa mērķu sasniegšanu, kā arī atbalstot inovatīvas mācības un prasmju apgūšanu mūžizglītības veicināšanai.

**Latvija atbalsta** nepieciešamību stiprināt kvalitātes nodrošināšanu, ņemot vērā mūsdienīgas pasaules straujās izmaiņas, tajā skaitā, izglītības piedāvājumā, mācību metodēs un informācijas tehnoloģiju attīstībā, tādējādi sekmējot sistēmas elastīgumu un spējas ātri reaģēt uz jauniem izaicinājumiem.

**Latvija pozitīvi vērtē** pārrobežu sadarbību kvalitātes nodrošināšanai, uzsverot, ka tā sekmēs gan labās prakses apmaiņu, gan savstarpēju uzticēšanos starp valstīm un institūcijām, kā arī sniegs plašākas iespējas indivīdiem mācīties un veidot savu karjeru.

**4. Politikas debates par tēmu „Izglītība, šķērsojot robežas: jaunas iespējas un izaicinājumi” -** diskusija ir cieši saistīta ar ES Padomes secinājumu projektu par kvalitātes nodrošināšanu, atbalstot izglītību un apmācību, kuru paredzēts apstiprināt 2014.gada 20.-21.maijā.

**Diskusijas jautājumi:**

***1. Kāds ir Jūsu viedoklis par pārrobežu izglītības iespējām un izaicinājumiem, skatoties no nacionālās perspektīvas? Kāda loma ir kvalitātes nodrošināšanai? Kādā veidā var atvieglot pieejamību tiem, kuri mācās, un tiem, kuri sniedz izglītības pakalpojumus?***

**Latvija pozīcija:**

Raugoties no nacionālās perspektīvas, pārrobežu izglītība dod lielas *iespējas* gan nacionālo izglītības iestāžu un to ārvalstīs piedāvāto pakalpojumu popularizēšanai, gan izpratnes veidošanai par citu valstu izglītības iestāžu pakalpojumiem un labās prakses apmaiņai, tajā skaitā, aktīvi izmantojot jaunas tehnoloģijas, sekmējot lielāku izglītības piedāvājumu un paplašinot indivīdu izvēles iespējas atbilstoši viņa interesēm, kā arī darba tirgus prasībām.

 Kā lielākus *izaicinājumus* pārrobežu izglītībā var minēt pakalpojumu pieejamību, tajā skaitā, digitālajā formā un nepieciešamajā valodā; kā arī iegūto prasmju un kompetenču atzīšanu.

 Turpmāk Latvija ir paredzējusi atbalstu vairākām aktivitātēm, tajā skaitā, lai nodrošinātu starptautisko mobilitāti, pārrobežu sadarbības pasākumus, pedagogu un akadēmiskā personāla profesionālo pilnveidi, iestāžu sadarbību un kopīgo studiju programmu izstrādi, augstākās izglītības un profesionālās izglītības starptautisko ekspertu aktivitātes, kā arī lai veicinātu pieaugušo izglītotāju starptautisko sadarbību.

***2. Kādu pievienoto vērtību varētu sniegt ES dažādu pārrobežu izglītības formu veicināšanai, procesa vienkāršošanai un kvalitātes nodrošināšanas veicināšanai?***

**Latvijas pozīcija:**

Vērtējot ES lomu dažādu pārrobežu izglītības formu veicināšanā, procesa vienkāršošanā un kvalitātes nodrošināšanas veicināšanā, Latvija uzsver **politisko sadarbību** (ministru debates, pieredzes apmaiņu, publiskās konsultācijas, dalībvalstu ekspertu ieguldījumu darba grupu ietvaros), **efektīvu procesu koordināciju** (prioritāšu noteikšana stratēģiskā ietvara “Izglītība un apmācība 2020” izvērtējuma ietvaros, Eiropas instrumentu izmantošana kvalitātes nodrošināšanai) un **finanšu instrumentu izmantošanu** (ES struktūrfondi, Erasmus + programma).

**Jaunatnes lietās**

**1. Padomes un Padomē sanākušo dalībvalstu valdību pārstāvju rezolūcija** **par pārskatu pār strukturētā dialoga procesu, tostarp jauniešu sociālo iekļaušanu** *– pieņemšana*

Rezolūcijas projekts ir sagatavots saskaņā ar 2012.gada ES Jaunatnes ziņojumu, kurā tiek ieteikts tālāk attīstīt un pilnveidot strukturētā dialoga procesu. Rezolūcijas projektā dalībvalstis vienojas par vairākiem principiem strukturētā dialoga procesa pilnveidošanai un uzlabošanai:

* trio vienota tematiskā prioritāte, lai nodrošinātu tēmas pārmantojamību;
* vienkāršota un skaidra procesa arhitektūra, kas paredz pietiekamu laiku konsultācijām ar jauniešiem;
* paplašināts iesaistīto pušu loks, iesaistot konsultācijās jauniešus, kuri līdz šim nav piedalījušies, kā arī piesaistot procesam jaunatnes politikas pētniekus, jaunatnes darbiniekus, un vietējās/reģionālās institūcijas.

Jaunā strukturētā dialoga procesa arhitektūra paredz, ka cikla pirmajā fāzē tiek izveidota kopīga izpratne par kopējo tematisko prioritāti un noteikts strukturētā dialoga cikla ietvars; otrajā fāzē notiek konsultācijas ar jauniešiem par iespējamiem risinājumiem un tiek izstrādātas rekomendācijas. Savukārt, trešajā fāzē tiek noformulētas konkrētas aktivitātes, kuras tiek iesniegtas Padomē.

Rezolūcijas projekts norāda arī uz nepieciešamību uzlabot ES Jaunatnes konferenču iznākumus, darba metodes un lēmumu pieņemšanas procesu, kā arī to, ka izstrādātās rekomendācijas pēc iespējas būtu jāņem vērā politikas veidošanas procesā. Tāpat, būtu jāuzlabo strukturētā dialoga atpazīstamība.

Rezolūcijas projektā tiek noteikta strukturētā dialoga ar jauniešiem un jaunatnes organizācijām kopējā tematiskā prioritāte nākamajam darba ciklam (laika posms no 2014.gada 1.jūlija līdz 2015.gada 31.decembrim) – iespēju došana jauniešiem politiskās līdzdalības un tiesību kontekstā.

**Latvijas pozīcija:**

**Latvija atbalsta** rezolūciju par pārskatu pār strukturētā dialoga procesu, tostarp jauniešu sociālo iekļaušanu, apstiprināšanu, jo atbalsta piedāvāto jauno Strukturētā dialoga arhitektūru un uzskata, ka ES Padomē prezidējošo trio valstu izvēlētai strukturētā dialoga tēmai ir jābūt vienotai un konsultācijām ir jāatvēlē pietiekami daudz laika un jāiesaista pēc iespējas vairāk tie jaunieši, kuri līdz šim nav piedalījušies strukturētā dialoga procesos.

**Latvija atbalsta** strukturētā dialoga ar jauniešiem un jaunatnes organizācijām kopējā tematisko prioritāti nākamajam darba ciklam. – iespēju došana jauniešiem politiskās līdzdalības un tiesību kontekstā.

**Latvija piekrīt**, ka konsultāciju galvenais uzsvars ir tieši uz jauniešu politisko līdzdalību, jo tas gan Latvijā, gan visā Eiropā ir nepietiekams un ar konsultāciju starpniecību būtu jāmeklē veidi, kā jauniešus motivēt aktīvāk iesaistīties procesos, kuri tiešā veidā ietekmē arī viņus pašus.

**Latvija atbalsta** nepieciešamību kopumā uzlabot ES Jaunatnes konferenču iznākumus, darba metodes un lēmumu pieņemšanas procesu, izveidojot atgriezenisko saiti rekomendāciju izstrādes procesam, lai jauniešiem skaidrotu politikas veidošanas procesu un iespējas tajā ietvert izstrādātās rekomendācijas.

**2. Padomes un Padomē sanākušo dalībvalstu valdību pārstāvju rezolūcija par Eiropas Savienības Darba plānu jaunatnei 2014. – 2015. gadam – pieņemšana**

Rezolūcijas projektā dalībvalstis vienojas pieņemt 18 mēnešu ES Darba plānu jaunatnes jomai laika periodam no 2014.gada 1.jūlija līdz 2015.gada 31.decembrim (uz Itālijas, Latvijas un Luksemburgas prezidentūru ES Padomē laiku).

Darba plāns ir izstrādāts elastīgā formātā, kas būtu pielāgojams jaunatnes jomas attīstības tendencēm, veidojot strukturētu un pārredzamu sistēmu un koncentrējoties uz galvenajām prioritātēm, kā arī nosakot reālu izpildes grafiku. Kā darba plāna pamatprincipi ir uzsvērta nepieciešamība stiprināt starpnozaru sadarbību visos līmeņos, kas, savukārt, sekmētu stratēģijas „Eiropa 2020” mērķu sasniegšanu jaunatnes politikas jomā; attīstīt uz zināšanām un pētījumos balstītu jaunatnes politiku un izmantot strukturētā dialoga konsultatīvās procedūras, lai pēc iespējas nodrošinātu, ka darba plāns risina jauniešiem aktuālus jautājumus.

Trīs galvenās rīcības prioritātes laika posmam no 2014.-2015.gada:

* Attīstīt jaunatnes darbu, neformālo un ikdienas mācīšanos un to ieguldījumu krīzes seku risināšanā jauniešiem;
* Stiprināt starpnozaru politikas sadarbību ES stratēģiju kontekstā;
* Veicināt iespēju došanu jauniešiem un jauniešu motivēšanu, uzsvaru liekot uz tiesību izmantošanu, autonomiju un aktīvu pilsonisko līdzdalību.

Prezidējošās valstis ES Padomē, izstrādājot prezidentūru 6 mēnešu programmas, tiek aicinātas ņemt vērā ES Darba plāna jaunatnei prioritārās tēmas.

**Latvijas pozīcija:**

**Latvija atbalsta** izstrādātā ES Darba plānā jaunatnei 2014.–2015.gadam apstiprināšanu, jo tas piedāvā konkrētu ietvaru Atjauninātā regulējuma Eiropas sadarbībai jaunatnes jomā (2010 – 2018) ieviešanai.

Latvija savas prezidentūras laikā jaunatnes politikas jomā ES Darba plāna ietvaros paredz strādāt pie starpnozaru politikas sadarbības veicināšanas, uzsverot jaunatnes politikas ieguldījumu kopējo Eiropas Savienības izaicinājumu risināšanā, t.sk. attīstot sasaisti ar stratēģiju “Eiropa 2020” un Eiropas semestra procesiem. Strukturētā dialoga ar jauniešiem un jaunatnes organizācijām ietvaros Latvija strādās pie jauniešu politiskās līdzdalības jautājuma. Latvija uzskata, ka nepieciešams vēlreiz vērst jauniešu un jaunatnes politikas veidotāju uzmanību uz šo problēmu un kopīgi meklēt risinājumus, kā motivēt jauniešu aktīvākai politiskai līdzdalībai.

**3. Padomes secinājumi par jauniešu uzņēmējdarbības veicināšanu, lai sekmētu jauniešu sociālo iekļautību** *– pieņemšana*

Secinājumos teikts, ka ekonomikas krīze mūsdienu jauno paaudzi ir nostādījusi īpaši nestabilā situācijā. Jau ilgāku laiku saglabājas augsts jauniešu bezdarba un arvien lielāks skaits jaunu cilvēku ir spiesti pamest savas valstis, lai dotos labāku iespēju meklējumos, kas izraisa intelektuālā darbaspēka aizplūšanu, kuru būs grūti vērst pretējā virzienā.

Diskusiju dokumentā uzsvērta uzņēmējdarbības nozīme – viens no būtiskākajiem elementiem un viens no risinājumiem, kā cīnīties pret jauniešu bezdarbu. Eiropai vajadzētu ieguldīt uzņēmējdarbības izglītībā un apmācībā, tādas vides radīšanā, kurā uzņēmēji var augt un attīstīties.

Uzņēmējdarbībai, tāpat kā citām jomām, ir nepieciešama ilgtermiņa pieeja. Stingra ticība jauniešu spējām un iedrošinājums jau agrīnā vecumā, rosina uzņēmējdarbības garu. Tiecoties veicināt jauniešu uzņēmējdarbību – īpašu uzmanību veltot sociālajai uzņēmējdarbībai – ir apzinātas šādas prioritātes:

1. Jauniešos veicināt uzņēmējdarbības garu un kompetenci, šim nolūkam izmantojot formālu un neformālu izglītību un ikdienas mācīšanos.
2. Veicināt jauniešu darbu un brīvprātīgo darbu kā paņēmienus nepieciešamo uzņēmējdarbības prasmju apguvei. Veicināt jauniešu radošo enerģiju un inovācijas spēju kā svarīgu pašattīstību sekmējošu elementu un aktīvu iekļaušanos.
3. Jaunās paaudzes vidū veicināt un turpināt nostiprināt sociālo uzņēmējdarbību kā jaunu uzņēmējiem raksturīgu mentalitāti un domāšanas veidu.
4. Jauniešos veicināt kultūras izpratni, kas palielina viņu pašiniciatīvu un uzņēmējdarbības garu, tā vairojot jauniešu labklājību, ekonomisko pārticību un apziņu par kopīgu kultūras mantojumu.

**Latvijas pozīcija:**

**Latvija atbalsta** secinājumu par jauniešu uzņēmējdarbības veicināšanu, lai sekmētu visu jauniešu sociālo iekļautību, projekta apstiprināšanu un piekrīt, ka jauniešu uzņēmējdarbības un sociālās iekļaušanas jautājumam gan Eiropas, gan nacionālā līmenī ir jāvelta pastiprināta uzmanība. **Latvija uzskata,** ka, ņemot vērā augsto jauniešu bezdarbu, ir būtiski veicināt tās iniciatīvas, kuru ietvaros jauniešiem pieejams atbalsts pašnodarbinātībai un uzņēmējdarbības uzsākšanai. **Latvija uzskata**, ka uzņēmējdarbība ir būtisks elements attiecībā uz jauniešu neatkarību un labklājību Eiropā un visā pasaulē.

**Latvija uzskata**, ka jāpastiprina neformālās izglītības pasākumi, kuros plašāk jāiekļauj uzņēmējdarbības izpratnes veicināšanas un biznesa pamatu saturs, kā arī tādu kompetenču attīstīšana kā līderības spējas, prasmes organizēt un plānot, uzņemties atbildību, tostarp biznesa plānu projektu izstrādes un to prezentēšanas iemaņas.

**Latvija uzskata**, ka Eiropas Savienības līmenī būtu nepieciešams plašāk īstenot labās prakses kampaņas par īstenotajām nacionālā līmeņa aktivitātēm, kas veicina jauniešu iespējas iesaistīties uzņēmējdarbībā. Svarīgi turpināt darbu ne tikai pie nacionāla, bet arī ES mēroga atbalsta programmu ieviešanas, tostarp finanšu instrumentu izstrādes, kas vērsti tieši uz jauniešu uzņēmējdarbības uzsākšanas atbalstīšanu. Svarīgs arī ES līmeņa atbalsts dažādām NVO, kuras iesaistot, iespējams panākt aktīvāku izglītošanas, informēšanas un prasmju attīstīšanas kampaņu īstenošanu jauniešu vidū par uzņēmējdarbības daudzveidīgajām iespējām. **Latvija uzskata**, ka jāatbalsta jauniešu uzņēmējdarbības prasmju apguve, tādējādi sekmējot aktīvāku jauniešu iesaisti uzņēmējdarbībā nākotnē. Jauniešiem nepieciešams apgūt jaunas kompetences, t.sk., finanšu pratību, lai varētu sekmīgi iekļauties darba tirgū.

**4. Politikas debates par uzņēmējiem raksturīga domāšanas veida veicināšana jauniešu vidū.** Plānotā diskusija ir cieši saistīta ar secinājumu par jauniešu uzņēmējdarbības veicināšanu, lai sekmētu visu jauniešu sociālo iekļautību projektā skatītajiem jautājumiem. Politikas debates notiks par diviem jautājumiem:

1. ***Kā dalībvalstis var izveidot "ekosistēmu", kas jauniešos rosina uzņēmējdarbības garu?***

**Latvijas pozīcija:**

**Latvija uzskata**, ka jāveicina jauniešu uzņēmējdarbības prasmju apguve un jāpanāk plašāka uzņēmējdarbības pratības iekļaušana mācību saturā. Nepieciešams uzsvērt un tālāk attīstīt karjeras izglītības un mācību uzņēmumu, kā arī brīvprātīgā darba nozīmi šajā procesā. Vienlaikus būtiski pilnveidot pedagogu profesionālo kompetenču saturu uzņēmējdarbības pratības apguves veicināšanai, tostarp atbalstot praktiskus pasākumus, kā, piemēram, skolēnu mācību uzņēmumu veidošanu, biznesa ideju konkursus utt. **Latvija uzskata**, ka ir nepieciešams turpināt ieviest valsts atbalsta programmas, kas informē un iedrošina pēc iespējas plašāku sabiedrības daļu uzsākt uzņēmējdarbību, kā arī sniedz atbalstu biznesa ideju attīstīšanai un pārvēršanai dzīvotspējīgos uzņēmumos. Šīs aktivitātes jāveido tā, lai tās būtu paredzētas visu pakāpju izglītības iestāžu izglītojamajiem, bet jo īpaši – vidusskolēniem, profesionālo skolu audzēkņiem un augstākās izglītības iestāžu studentiem (jo īpaši – pēdējo kursu studentiem). Aktivitātēs būtiski nodrošināt praktiskas pieredzes iegūšanas iespējas, nepieciešamas konsultācijas, profilēšana un individualizēts atbalsts.

1. ***Kā ES līmenī var veicināt dalībvalstu centienus, ar ko jauniešus mudina iesaistīties uzņēmējdarbībā?***

**Latvijas pozīcija:**

**Latvija uzskata**, ka uzņēmējdarbība ir būtisks elements attiecībā uz jauniešu neatkarību un labklājību Eiropā un visā pasaulē. Lai to panāktu, Eiropai vajadzētu ieguldīt uzņēmējdarbības izglītošanā un dažādu birokrātiski nesarežģītu atbalsta programmu, t.sk. finanšu pieejamības instrumentu, izveidē. **Latvija uzskata**, ka ir nepieciešams turpināt ieviest ES projektus brīvprātīgā darba atbalstam. Svarīgi popularizēt un izplatīt labās prakses piemērus par jauniešu uzņēmējdarbības iniciatīvām, šim nolūkam iesaistot ne vien valsts iestādes, bet arī uzņēmējus pārstāvošās organizācijas un NVO. Būtiski atbalstīt arī jauniešu pārrobežas sadarbības projektus, kas vērsti uz biznesa ideju attīstīšanu un praktisku realizēšanu.

**Sportā**

**1. Padomes secinājumu projekts par dzimumu līdztiesība sportā** *– pieņemšana*

Sagatavotajos Padomes secinājumos noteikts, ka dzimumu līdztiesība starp vīriešiem un sievietēm ir pamatprincips, kas ir noteikts ES līgumos. Sieviešu un vīriešu līdztiesības stratēģijā 2010.-2015.gadam EK ir apņēmusies veicināt dzimumu līdztiesības aspektus ar sportu saistītās aktivitātēs. Ierosinātās aktivitātes ir attiecināmas galvenokārt uz imigrantu un etnisko minoritāšu piekļuvi sportam, piekļuvi ar lēmumu pieņemšanu saistītiem amatiem un cīņu pret dzimumu stereotipiem. Dzimumu līdztiesība ir viens no ES mērķiem ekonomiskās un sociālās kohēzijas īstenošanā, kā arī bezdarba mazināšanā. Sports var būt efektīvs līdzeklis, lai sekmētu vienādas iespējas un sociālo integrāciju. Sports var sekmēt sieviešu prasmju, zināšanu un kompetenču pilnveidi, tādējādi veicināt nodarbinātību, kā arī sports varētu gūt vairāk labuma no dzimumu līdztiesības, jo tas ne tikai piesaistītu vairāk sieviešu sportam, bet arī attīstītu dažādus jaunus treniņu veidus.

**Latvijas pozīcija:**

**Latvija atbalsta** Padomes Secinājumu projektu par dzimumu līdztiesību sportā. Latvija uzsver, ka dalībvalstīm ir jāveido dzimumlīdztiesības sportā veicināšanas politika, balsoties uz esošo nacionālo situāciju.

**Latvija atbalsta** atziņu, ka sieviešu īpatsvars, kuras ir iesaistītas dažādās sporta jomās, ir neliels. Tāpat ir norādāms, ka sieviešu skaits dažādos ar sporta pārvaldību saistītos amatos ir zems, līdz ar to svarīgi ir veikt pasākumus, it īpašo sporta organizācijām, kas veicina sieviešu iesaisti.

**Latvija uzskata,** ka sabiedrības, it sevišķi bērnu un jauniešu, izglītošana un dzimumu līdztiesības jautājumus iekļaušana mācību procesā ir būtisks priekšnosacījums uz dzimuma balstītu stereotipu izskaušanā un nevienlīdzības mazināšanā starp dzimumiem.

**2.** **Padomes rezolūcijas projekts par otro ES darba plāns sportā** *– pieņemšana*

2014.gada 29.janvārī tika publicēts Eiropas Komisijas ziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai par ES Sporta darba plāna 2011.–2014. gadam īstenošanu, kura secinājumos Prezidentūra tika aicināta pieņemt šo ziņojumu kā pamatu nākamā Eiropas Savienības Sporta darba plāna 2014.-2017.gadam (turpmāk – DP) sagatavošanā 2014. gada pirmajā pusē. DP projektā tiek norādīts, ka sports var veicināt arī to mērķu sasniegšanu, kas ir noteikti stratēģijā *Eiropa 2020*. Tāpat DP projekts noteic, ka rīcībai ES līmenī sporta jomā ir jābalstās uz DP noteiktām prioritātēm, galvenajām tēmām, rezultātiem un darba metodēm. DP projekts paredz, ka DP īstenošana balstīsies uz šādām prioritātēm: (1) godprātība sportā; (2) ekonomiskā dimensija sportā; (3) sports un sabiedrība.

**Latvijas pozīcija:**

**Latvijas atbalsta** rezolūcijas projekta apstiprināšanu Padomē un tajā norādītās trīs pamatprioritātes – sports un sabiedrība, sporta ekonomiskā dimensija un godprātīgums sporta nozarē, kas noteic sporta pievienoto vērtību visos līmeņos, sākot no tautas sporta līdz augstas klases sportam.

**Latvija norāda,** ka sports nav tikai patērējoša nozare, bet (1) sniedz nozīmīgu ieguldījumu sabiedrības veselībai, sociālajai saliedētībai, integrācijai, mazina atstumtības risku un (2) veicina arī ekonomikas izaugsmi, ņemot vērā to, ka sports ir sporta pasākumu sistēma no tautas sporta līdz Olimpiskajām spēlēm.

**Latvijas īpaši uzsver** DP tematiskā bloka sadaļas „Sports un sabiedrība” tēmu *Veselību veicinošas fiziskās aktivitātes* un *Izglītība, apmācība, nodarbinātība un brīvprātīgo darbs* nozīmi laikā, kad aktuāls ir jautājums par sabiedrības, it sevišķi, bērnu un jauniešu biežāku iesaistīšanos veselību veicinošās aktivitātēs, kā arī sporta kā instrumenta nozīmi dažādu prasmju apguvē, palīdzot jauniešiem iesaistīties darba tirgū.

**3.** **Politikas debates par lielu sporta pasākumu ekonomisko, sociālo un vides ilgspēju**

Diskusijas jautājumi:

***1) Vai laikā, kad tiek ierobežot publiskie izdevumi, jūsu valstij būtu iespēja vienai vai sadarbībā ar citām valstīm organizēt lielus sporta pasākumus (Olimpiskās spēles, pasaules kausus, pasaules čempionātus, Eiropas čempionātus)?***

**Latvijas pozīcija:**

**Latvija uzskata**, ka Latvijā ir iespējams sarīkot lielos sporta pasākumus, izņemot Olimpiskās spēles un sacensības, kas ir resursu ietilpīgas (nepieciešamas daudzas sporta arēnas, liels dalībvalstu un sporta tūristu skaits, kā piemēram, pasaules kausus futbolā, EČ futbolā). To pierāda arī līdz šim Latvijā sarīkotie Eiropas un pasaules čempionāti. Tomēr būtiski ir nosacījumi, ka (1) tiek izmantota esošā sporta infrastruktūra Latvijā un/vai nav nepieciešamība īsā termiņā attīstīt papildus sporta objektus attiecīgajam pasākumam; (2) nacionālā sporta federācija kā organizators ir nodrošināts ar sponsoru un attiecīgās pašvaldības atbalstu; (3) valsts budžeta atbalsts sporta pasākuma finansēšanai neietekmē (nerada papildus ilgtermiņa saistītas) valsts fiskālo disciplīnu; (4) lielāka mēroga sporta sacensību organizēšanā ir panākta vienošanās ar otru rīkotājvalsti (kaimiņvalsti), kas samazina kopējās organizatoriskās izmaksas un atslogo vajadzību organizatoram pēc lielāka skaita sporta objektiem.

***2) Lai organizētu šāda veida pasākumu, kuri ieguvumi no lielajiem sporta pasākumiem ir vissvarīgākie? Runājot par ieguvumu plānošanu, kuri no nesenajiem lielajiem sporta pasākumiem ir kā piemērs (gan pozitīvs, gan negatīvs) mācībai nākotnē?***

**Latvijas pozīcija:**

**Latvija uzskata**, ka svarīgākie elementi ir: (1) lielajiem sporta pasākumiem radītās sporta infrastruktūras ilgtspēja (tālāka noslodze, pieeja sabiedrībai, zaudējumus nenesoša) pēc pasākumu noslēgšanās; (2) lielo sporta pasākumu ieguvumiem ir papildus pievienotā vērtība: sakārtota pilsētas vide, pasākums ir radījis ilgtermiņa darba vietas, ieguvumus izmantot arī citas nozares; (3) uzņemto saistību dzēšana nav ilgstošs slogs pilsētas/valsts budžetam.

No pēdējā laikā Latvijā notikušajiem lielajiem sporta pasākumiem, kurus var minēt kā mācību nākotnei, ir 2006.gadā Rīgā notikušais pasaules čempionāts hokejā vīriešiem. Latvijai, 2001.gadā no Starptautiskās Ledus Hokeja Federācijas (IIHF) iegūstot tiesības rīkot šo čempionātu, pamatnosacījums bija atbilstošas sporta infrastruktūras attīstība. 2006.gadā ekspluatācijā nodotā multifunkcionālā sporta halle (*Arēna Rīga*), kuras attīstībā tika ieguldīti ap 28`000`000 euro (t.sk. privāto investoru un valsts budžeta līdzekļi) pēc pasaules čempionāta hokejā noslēguma šodien pamatā kalpo sporta vajadzībām, bet vienlaikus šo ieguvumu izmanto arī kultūras un izklaides pasākumu organizētāji. Šādas infrastruktūras esamība Latvijā ir bijis kā priekšnosacījums iespējai sarīkot arī citus lielus sporta pasākumus: 2009.gada Eiropas čempionātu basketbolā sievietēm, 2011.gada pasaules čempionātu basketbolā jauniešiem, Olimpisko spēļu atlases turnīrus, kā arī citas sporta sacensības. Latvijas pieredzes gadījumā lielo sporta pasākumu pievienotā vērtībā ir (1) iegūtā pieredze, sarīkojot šāda līmeņa pasākumus (augstā organizatoriskā līmenī), (2) brīvprātīgo kustības attīstība, it sevišķi jauniešiem (3) pilsētas un valsts starptautiskās atpazīstamības veicināšana, kā arī (4) ekonomiskais aspekts attiecībā uz sporta tūristu pieplūdumu.

**4. Informatīvs jautājums par plānoto Pasaules Antidopinga aģentūras sanāksmi 2014.gada 17. un 18.maijā Monreālā.**

ES un tās dalībvalstis aktīvi piedalās pasākumos, kas saistīti ar antidopinga jautājumu risināšanu, un pirms katras Pasaules antidopinga aģentūras (turpmāk – WADA) sanāksmes ES un tās dalībvalstis sagatavo kopīgo pozīciju atkarībā no tā, kādi jautājumi tiek iekļauti WADA darba kārtībā. ES Pozīcijas ziņojums ietver viedokli par jautājumiem, kuri saskaņā ar WADA darba kārtību ir ES kompetencē un kur būtu nepieciešama ES nostāja, un viedokli par jautājumiem, kuri ir ārpus ES kompetences, bet kuros ir vajadzīga saskaņotība un sadarbība, diskutējot ES dalībvalstīm savā starpā. WADA darba kārtībā plānots skatīt jautājumus par ES Datu aizsardzības regulu; Pasaules Antidopinga Kodeksu; instrumentus, ar kādiem tiek kontrolēti atlēti un notiek datu apmaiņa; WADA 2015.gada budžeta projektu un iniciatīvu dalībvalstīm sniegt finansiālu ieguldījumu, lai stiprinātu pētniecību antidopinga jomā.

**Latvijas pozīcija**:

**Latvija** **atbalsta** ES pozīciju par WADA sanāksmē izskatāmajiem jautājumiem un uzsver, ka cīņai pret dopingu sportā ir jāpiemēro tādi līdzekļi un metodes, kas ir efektīvi, bet nenonāk pretrunā ar dalībvalstu likumdošanu un ES likumdošanu.

Tāpat Latvija atbalsta ES pozīciju jautājumā par WADA ikgadējo budžetu un tā plānošanu, ko veido arī dalībvalstu ikgadējie maksājumi.

Latvija uzsver, ka Starptautiskās Olimpiskā komitejas apņemšanās stiprināt pētniecību antidopinga jomā ir apsveicama, tomēr līdzmaksājuma veikšana dalībvalstīm būtu papildus slogs finanšu disciplīnas apstākļos.

**Saskaņošana**

Nacionālo pozīciju projekti ir saskaņoti atbilstoši ar Ārlietu ministriju, Ekonomikas ministriju, Kultūras ministriju, Labklājības ministriju, Veselības ministriju, Tieslietu ministriju, Aizsardzības ministriju, Iekšlietu ministriju, Finanšu ministriju un Pārresoru koordinācijas centru.

**Latvijas delegācijas sastāvs**

Delegācija vadītāja: izglītības un zinātnes ministre Ina Druviete.

Delegācijā: parlamentārais sekretārs Andis Geižāns, vēstnieks Juris Štālmeistars, valsts sekretāres vietniece – Sporta departamenta direktore Ulrika Auniņa-Naumova, Politikas iniciatīvu un attīstības departamenta direktora vietniece Latvijas prezidentūras Eiropas Savienības Padomē jautājumos Anita Vahere-Abražune, nozares padomniece Liene Bramane, nozares padomniece Santa Ozoliņa.

Izglītības un zinātnes ministre I.Druviete

Vīzē: valsts sekretāre S.Liepiņa

12.05.2014. 16:40

 3768

A.Vahere-Abražune

67047828, anita.vahere@izm.gov.lv

A.Kučinska

67047905, alina.kucinska@izm.gov.lv